እንደሚታወቀው በተለያዩ ክልሎች የሚከሰቱ ግጭቶች በሙሉ ከሕዝብ ጋር የሚገናኙ አይደሉም፡፡ ሕዝብ ለዘመናት አብሮ ኖሯል፡፡ ችግር ሲያጋጥምም አንዱ ሌላውን እየሸፈነ ወይም ከለላ እየሰጠ በመኖርም ይታወቃል፡፡ በተለይ በዚህ ዘመን ለሚፈጠሩ ችግሮች ዋነኞቹ ተጠያቂዎች የፖለቲካ አመራሮች ናቸው፡፡ ሥልጣን ላይ ከወጡ በፍፁም መውረድ የማይፈልጉ አመራሮች በሕዝብ ስም እየነገዱ፣ በንፁኃን ዜጎች ደም እጃቸውን ይለቃለቃሉ፡፡ ሥልጣን የሚያስገኘውን ጥቅም ላለማጣት ሲሉም ሕዝብን እርስ በርስ ያባላሉ፡፡ በተለይ በስሜታዊነት የሚነዱ ኃይሎችን እያደራጁ ሕዝብ ውስጥ በማሰማራት ግድያ ይፈጽማሉ፣ ይዘርፋሉ፣ ያፈናቅላሉ፡፡ በሕግ ስለማይጠየቁም የሕግ የበላይነትን እየደፈጠጡ አገር ያተራምሳሉ፡፡ በአሁኗ ኢትዮጵያ ይህ ድርጊት በአስቸኳይ ቆሞ ዜጎች ፍትሕ ማግኘት አለባቸው፡፡ አስነዋሪ ድርጊቶችን የሚፈጽሙ አመራሮችም ሆኑ ተከታዮቻቸው በሕግ መዳኘት ይኖርባቸዋል፡፡ ሕገወጥነት በሕጋዊነት ላይ እየነገሠ የትም መድረስ አይቻልም፡፡
